b"\n_START_ARTICLE_\nJer\xc3\xb3nimo Bugeda Mu\xc3\xb1oz\n_START_SECTION_\nBiografia\n_START_PARAGRAPH_\nVa estudiar la carrera de Dret en la Universitat Central de Madrid, obtenint la llicenciatura en 1923. Va aconseguir per oposici\xc3\xb3 la pla\xc3\xa7a d'advocat de l'Estat, i va ser destinat a Ja\xc3\xa9n._NEWLINE_Va ser director general de Propietats, cap del Cadastre de R\xc3\xbastica, president del consell d'administraci\xc3\xb3 de les mines d'Almad\xc3\xa9n, Vicepresident del comit\xc3\xa8 central de Confiscaci\xc3\xb3 dels b\xc3\xa9ns de la Corona, Vocal del Patronat de Confiscaci\xc3\xb3 dels B\xc3\xa9ns dels Jesu\xc3\xaftes. Conseller de la Caixa de Previsi\xc3\xb3 Social d'Andalusia Oriental._NEWLINE_Afiliat al Partit Socialista Obrer Espanyol, va ser diputat per la prov\xc3\xadncia de Ja\xc3\xa9n a les eleccions generals espanyoles de 1931, 1933 i 1936. Va ser membre de la Comissi\xc3\xb3 de les Corts per depurar les responsabilitats pol\xc3\xadtiques durant la Dictadura de Primo de Rivera._NEWLINE_Durant la Guerra Civil, va ser sotssecretari d'Hisenda, i m\xc3\xa9s tard assessor jur\xc3\xaddic del Govern de la Rep\xc3\xbablica a Par\xc3\xads, alineant-se amb el sector negrinista del Partit Socialista._NEWLINE_Ram\xc3\xb3n Serrano S\xc3\xba\xc3\xb1er va salvar la vida gr\xc3\xa0cies a la seva intervenci\xc3\xb3, ja que va aconseguir que el diputat dret\xc3\xa0 fos traslladat a un hospital, d'on es va evadir el 20 de gener de 1937._NEWLINE_Es va exiliar en Cuba despr\xc3\xa9s de finalitzar la guerra civil. Va ser expulsat del partit juntament amb altres partidaris de Negr\xc3\xadn. El 24 d'octubre de 2009, d'acord amb una resoluci\xc3\xb3 del 37 Congr\xc3\xa9s Federal, va ser readm\xc3\xa8s a t\xc3\xadtol p\xc3\xb2stum en el PSOE, juntament amb altres 35 afiliats expulsats en 1946, entre els quals s'explicaven noms com Juan Negr\xc3\xadn, Ram\xc3\xb3n Lamoneda Fern\xc3\xa1ndez, Amaro del Rosal o Max Aub._NEWLINE_Fou acusat per altres republicans a l'exili, d'aprofitar-se del seu c\xc3\xa0rrec durant la guerra per a acumular una important fortuna i invertir-la a Cuba. El 1954 era membre de la junta de directors del Banco de la Construcci\xc3\xb3n i pocs anys despr\xc3\xa9s fou director i accionista de la firma de prospeccin Petr\xc3\xb3leos Aurrer\xc3\xa1, aix\xc3\xad com a un dels principals accionistes de Fomento de Obras y Construcciones, S.A., propiet\xc3\xa0ria de l'edifici FOCA, el m\xc3\xa9s alt de Cuba en aquells anys._NEWLINE_Novament a l'exili, aquest cop despr\xc3\xa9s de la presa del poder per Fidel Castro, mor\xc3\xad a M\xc3\xa8xic el 1971."